标题：袁燮
生平
袁燮（1144年－1224年），字和叔，庆元府鄞县（今浙江宁波）人。宋朝政治人物、教育家、哲学家。
祖父袁毂。生于宋高宗绍兴十四年，早年入读太学，淳熙年间进士及第，调任江阴尉。迁太学正，当时党禁兴起，因非议去职。后来历仕司封郎官，迁国子监祭酒。后为礼部侍郎，与权相史弥远争和议，被罢官回乡。
袁燮博学，学者称其为“絜斋先生”。（絜斋jié zhāi，洁净斋戒。《文选·宋玉·登徒子好色赋》：“寤春风兮发鲜荣，絜斋俟兮惠音声。”刘良注：“言见春发万物之荣，乃絜斋戒以待惠和之音。”《汉书·张禹传》：“择日絜斋露蓍，正衣冠立筮。”《后汉书·明帝纪》：“长吏各絜斋祷请，冀蒙嘉澍。”）与沈焕、舒璘、杨简并称为“明州淳熙四先生”，为当时浙东四明学派的代表人物之一，曾主讲于城南书院，袁燮讲学，必启发诸生“反躬切己，忠信笃实”，“其教多以明心为言，盖有见于当时学者陷溺功利，沈锢词章，积重难返之势，必以提醒为要”。晚年起用，出知温州，进直学士，宋宁宗嘉定十七年卒，享年八十一岁[1]。奉祠以卒，谥正献。真德秀为他写行状[2]。
著作有《絜斋集》二十四卷、《絜斋后集》十三卷、《直斋书录解题》（来源请求）、《絜斋家塾书钞》、《絜斋毛诗经筵讲义》。后人袁士杰辑有《袁正献公遗文钞》。
《宋史·袁燮传》
袁燮，字和叔，庆元府鄞县人。生而端粹专静，乳媪置盘水其前，玩视终日，夜卧常醒然。少长，读东都《党锢传》，慨然以名节自期。入太学，登进士第，调江阴尉。
浙西大饥，常平使罗点属任振恤。燮命每保画一图，田畴、山水、道路悉载之，而以居民分布其间，凡名数、治业悉书之。合保为都，合都为乡，合乡为县，征发、争讼、追胥，披图可立决，以此为荒政首。除沿海制属。连丁家艰，宁宗即位，以太学正召。时朱熹诸儒相次去国，丞相赵汝愚罢，燮亦以论去，自是党禁兴矣。久之，为浙东帅幕、福建常平属、沿海参议。
嘉定初，召主宗正簿、枢密院编修官，权考功郎官、太常丞、知江州，改提举江西常平、权知隆兴。召为都官郎官，迁司封。因对，言：“陛下即位之初，委任贤相，正士鳞集，而窃威权者从旁睨之。彭龟年逆知其必乱天下，显言其奸，龟年以罪去，而权臣遂根据，几危社稷。陛下追思龟年，盖尝临朝太息曰：‘斯人犹在，必大用之。’固已深知龟年之忠矣。今正人端士不乏，愿陛下常存此心，急闻剀切，崇奖朴直，一龟年虽没，众龟年继进，天下何忧不治。”“臣昨劝陛下勤于好问，而圣训有曰：‘问则明’。臣退与朝士言之，莫不称善。而侧听十旬，陛下之端拱渊默犹昔也，臣窃惑焉。夫既知如是而明，则当知反是而暗。明则辉光旁烛，无所不通；暗则是非得失，懵然不辨矣。”
迁国子司业、秘书少监，进祭酒、秘书监。延见诸生，必迪以反躬切己，忠信笃实，是为道本。闻者悚然有得，士气益振。兼崇政殿说书，除礼部侍郎兼侍读。时史弥远主和，燮争益力，台论劾燮，罢之，以宝文阁待制提举鸿庆宫。起知温州，进直学士，奉祠以卒。
燮初入太学，陆九龄为学录，同里姚焕、王磷、张简亦皆在学，以道义相切磨。后见，九龄之弟九渊发明本心之指，乃师事焉。每言人心与天地一本，精思以得之，兢业以守之则与天地相似。学者称之曰絜斋先生。后谥正献。子甫自有传。
《宋元学案·絜斋学案》
絜斋学案（黄宗羲 原本　黄百家 纂辑　全祖望 补定）
絜斋学案表袁燮 （子）肃
东莱、复斋、象山门人： （袁燮子）甫　（袁燮孙）徯　（袁燮曾孙）裒
白水、玉山、三山、芮氏、襄陵再传：洪扬祖（别见《慈湖学案》） 陈宗礼
元城、龟山、谯氏、武夷、紫微、横浦三传：真志道（别见《西山真氏学案》）
涑水、明道、伊川、荥阳、了翁、廌山、和靖四传：
朱元龙（别见《沧洲诸儒学案》）
史弥忠 史弥坚 史弥巩　史弥林　史守之　史定之（并见《慈湖学案》）
胡谊　胡谦　朱震　徐愿　舒衍 孙枝（别见《沧洲诸儒学案》）
朱介　魏?　洪扬祖　傅正夫（并见《慈湖学案》）　
郑节夫（别见《岳麓诸儒学案》）　
邵叔谊（别见《槐堂诸儒学案》）
袁韶　（曾孙）桷（别见《深宁学案》）
（私淑）真德秀（别为《西山真氏学案》）
刘宰（别见《岳麓诸儒学案》）
陈傅良（别为《止斋学案》）
舒璘　沈焕（并为《广平定川学案》）
杨简（别为《慈湖学案》）
赵师渊（别见《沧洲诸儒学案》）
（并絜斋讲友）
絜斋学案序录祖望谨案：慈湖之与絜斋，不可连类而语。慈湖泛滥夹杂，而絜斋之言有绳矩，东发先我言之矣。述《絜斋学案》。（梓材案：絜斋学派，梨洲本亦附《金溪学案》，谢山始别为《絜斋学案》。又案：絜斋一作洁斋。洁，经典多作絜，省文尔。）
◆吕陆门人（汪、许再传。）
正献袁絜斋先生燮
袁燮，字和叔，鄞县人，知处州毂之玄孙也。先生生而端粹专静，乳媪置槃水其前，玩视终日，夜卧常醒然。少长，读东都《党锢传》，慨然以名节自期。乾道初，入太学，时陆复斋九龄为学录，先生望其德容肃然，亟亲炙之。同里沈叔晦、杨敬仲、舒元质皆聚于学，朝夕相切磨。登淳熙辛丑进士第，授江阴尉。宁宗即位，为太学正。是时党禁兴，朱文公及赵忠定汝愚等相次去国，先生亦以论去。久之，历司封郎官，因对，言：「陛下追思彭龟年，临朝太息。今正人端士不乏，愿常存此心，急闻恺切，崇奖朴直，天下何忧不治。」为国子祭酒，延见诸生，必迪以反躬切己，忠信笃实为道本。每言人心与天地一本，精思以得之，兢业以守之，则与天地相似。闻者竦然有得，士气益振。为礼部侍郎，史弥远主和议，先生与同乡相好与力争，被论罢。後知温州，进直学士，奉祠卒。疾革，犹著述弗倦。或劝之少休，先生曰：「吾以此为笙镛筦磬，不知其劳也。」初，先生遇象山于都城，象山即指本心洞彻通贯，先生遂师事，而研精覃思，有所未合，不敢自信。居一日，豁然大悟，因笔于书曰：「以心求道，万别千差，通体吾道，道不在他。」慈湖与先生同师，造道亦同，而每称先生之觉为不可及。学者称之不以爵氏，而曰絜斋先生。赐諡正献。子甫。（云濠案：先生伯子乔，尝录家庭所闻，为《絜斋家塾书钞》十卷，《四库》收入经部，釐为十二卷。又《絜斋集》二十四卷。
（梓材谨案：真西山为先生行状云：「东莱吕成公，接中原文献之正传，公从之游，所得益富。永嘉陈公傅良，明旧章，达世变，公与从容考订，细大靡遗。」是先生尝师东莱，友止斋，而究其所归宿者，则象山也。先生训语为建昌傅正夫所录，见《西山文集》。）
絜斋粹言人生天地间，所以超然独贵于物者，以是心尔。心者，人之大本也。此心存，则虽贱而可贵；不存，则虽贵而可贱。
大哉，心乎！与天地一本，精思以得之，兢业以守之，则与天地相似。直者，天德。
人所以生也，本心之良，未尝不直。回曲缭绕，不胜其多端者，非本然也。
《中庸》曰：「天地之道，可一言而尽也。其为物不贰，则其生物不测。」
《大雅》曰：「上帝临汝，无贰尔心。」维此大本，不必他求，卓然不贰，万善咸具。古人所以兢兢业业，不敢少懈者，惧其贰也。
心本不偏，制行而原于心，斯不偏矣。
道不远人，本心即道。知其道之如是，循而行之，可谓不差矣。然未能为一，则犹有间也。执柯伐柯，睨而视之，犹以为远，谓其未能无间，则虽近犹远尔。惟夫全体浑融，了无间隔，则善之至也。吾道一以贯之。非吾以一贯之也。舜由仁义行，非行仁义若致力以行之，则犹与仁义为二也。
人心至神，翳之以欲，则不神矣。
此心此理，贯通融会，美在其中，不劳外索。
凡身外之物，皆可以寡求而易足。惟此身与天地并，广大高明，我固有之，朝夕磨励，必欲追古人而与俱。若徒侪于凡庸，而曰是亦人尔，则吾所不敢也。
观内不如观外，观物不如自观。（补。） 
附录王深宁《困学纪闻》曰：「吕成公读《论语》『躬自厚而薄责于人』，遂终身无暴怒。絜斋见象山读《康诰》，有感悟，反己切责，若无所容。前辈切己省察如此。」（补。
又曰：「絜斋先生为楼，名以『是亦』，曰『直不高大尔，是亦楼也。』以至山石花木，衣服饮食，货财隶役，亦莫不然。至于宦情亦薄，曰：『直不高显尔，是亦仕也。凡身外之物，皆可以寡求而易足。惟此身与天地并，广大高明，我固有之，朝夕磨砺，必欲追古人而与俱。若徒侪于凡庸，而曰是亦人尔，则吾所不敢也。』」（补。）
百家谨案：真西山言：「絜斋之葬，慈湖铭之，其大节摹写尽矣。」考之慈湖遗书，无有也。即《舒广平墓志》，亦慈湖所作，《广平言行录》载之，而遗书亦阙。古来文集既多不传，传者又复不全若此，可叹哉！
谢山《城南书院记》曰：「四先生之中，长庚晓日最光显于暮年者，文元与正献也，而文元之教，不如正献之密。盖槐堂论学之宗旨，以发明本心为入门，而非其全力。正献之言有曰：『学贵自得，心明则本立，是其入门也。』又曰：『精思以得之，兢业以守之，是其全力也。』槐堂弟子多守前说，以为究竟，是其稍有所见，即以为道在是，而一往蹈空，流于狂禅。以文元之齐明盛服，非礼不动，岂谓于操持之功有阙，而其教多以明心为言﹖盖有见于当时学者陷溺功利，沈锢词章，极重难返之势，必以提醒为要，故其说偏重而不自知其疏，岂意诸弟子辈不善用之，反谓其师尝大悟几十，小悟几十，泛监洋溢，直如异端，而并文元之学而诬之，可为浩叹者也！使其如正献之教，宁有是乎﹖正献之奉祠而归，日从事于著书。或请小闲，则曰：『吾以之为笙镛莞磬，不知其劳。』其《答文靖诸子书》，惓惓以多识前言往行，岂非与建安之教相?合乎﹖且夫有宋以来，大儒林立，其子弟能守其绪言者甚多，而再世并为大儒则不概见。盖前惟武夷胡氏、籍溪、致堂、五峰、茅堂，连枝接叶，以大文定之传。其後惟袁氏实生正肃，以为晚宋无先之者，则书院之建也，微特非袁氏之学统所得而私，抑岂吾乡之学统所得私哉﹖」
（云濠谨案：谢山为四先生祠堂碑文云：「絜斋谓，当通知古今。学者但慕高远，不览古今，最为害事。」又为碑阴文云：「絜斋之父通议公，予曾见《甕牖闲评》一书，特说部耳。至其折节忘年，问道于定川，因使絜斋严事之，则知其从事于躬行之实，非徒洽闻者流也。通议名文，其所著又有《名贤碎事手钞》三十巨帙，无一字不楷。见絜斋所作墓表。」）
◆絜斋讲友
文节陈止斋先生傅良（别为《止斋学案》）
文靖舒广平先生璘
端宪沈定川先生焕（并为《广平定川学案》）
文元杨慈湖先生简（别为《慈湖学案》）
常丞赵讷斋先生师渊（别见《沧洲诸儒学案》）
◆絜斋家学（汪、许三传）
少卿袁晋斋先生肃
袁肃，字□□，絜斋之子也。从广平于新安，其後知名于世。
（梓材谨案：先生号晋斋，庆元五年进士，官至少卿，尝知江州。《蒙斋文集》有《和晋斋兄韵》云：「晋斋作诗，诲语勤劬。观诗末章，荷兄警余。」又《和晋斋兄韵三章》，其首章云：「不爱金章紫绶纡，欣然玉局自安居。」其卒章云：「家塾提纲属晋斋，絜斋气脉远乎哉。」）
正肃袁蒙斋先生甫
袁甫，字广微，絜斋之子也。嘉定七年进士第一，累官权兵部尚书。卒，赠通奉大夫，諡正肃。少服父训，谓：「学者当师圣人，以自得为贵。」又从慈湖问学，自谓：「吾观草木之发生，听禽鸟之和鸣，与我心契，其乐无涯」云。著有《蒙斋中庸讲议》四卷，所阐多陆氏宗旨。陈宗礼、洪扬祖，其门人也。（修。）
经筵讲义子曰：「君子成人之美，不成人之恶。」
臣闻，欲善恶恶，人人所同，此上帝降衷之良心也。今语人曰，汝为天下之善人，则莫不跃然而喜。推己欲善之心，人之有善，则必喜谈而乐道之，又从而左右羽翼之，惟恐其美之不成也。又语人曰，汝为天下之恶人，则莫不拂然而怒。推己恶恶之心，人之有恶，则必哀矜而悯念之，又从而训诲正救之，惟恐其恶之终成也。此其用心，洞洞乎其公也，休休乎其大也，是真可以为君子人也。乃若小人则反是。人之有美，惟恐其成也，嫉之壤之而已耳。人之有恶，惟恐其不成也，误之陷之而已耳。此其用心，知有己而不知有人，知有私而不知有公，是真可以谓之小人也。呜呼！人主每病于君子小人之难察也，岂知观人之道，不必观诸他，而当观诸心。人孰无善善恶恶之心哉，能视人犹己者则为君子，不能视人如己者则为小人，此观人之法也。
曾子曰：「君子以文会友，以友辅仁。」
臣闻，圣门所谓文者，非词华之谓也。夫子曰：「文王既没，文不在兹乎﹖」颜渊曰：「博我以文。」所谓文者，即道也。彝伦之懿，粲然相接者，皆文也。三千三百，待人以行者，皆文也。孔子振木铎于衰周，正将以续斯文之将坠耳。一时以文会友，莫盛于洙泗。丽泽之兑，何往而非斯文之讲习哉！既曰文，而又曰仁，同乎﹖异乎﹖曰，文者，其所著见，而仁者，其根本，名异而实同也。会之以文，盖所以辅吾之仁也。圣人切切求于仁，造次颠沛，未尝暂舍，终食之间，未尝或违。孔子告颜渊曰：「为仁由己，而由人乎哉﹖」盖言为仁专在乎反己，己不自力，他人奚预焉﹖今曾子取友以为仁，亦曰辅之而已，虽用力在己，而又得良辅，则切磋琢磨之益日增，而克己复礼之功亦多助矣。噫！後世师友之道不明，学者但知雕虫篆刻，破碎经旨，以是为文，所谓辅仁者，漠然不知为何事！平居既无讲贯之素，一旦出而事君，不仁而在高位，斲丧国脉，戕贼师友，皆不仁者之为也，为国家者，果何赖于若人哉！然则，修明师友讲习之学，岂非人主之急务乎﹖
颜渊问仁。子曰：「克己复礼为仁，一日克己复礼，天下归仁焉。为仁由己，而由人乎哉﹖」颜渊曰：「请问其目。」子曰：「非礼勿视，非礼勿听，非礼勿言，非礼勿动。」颜渊曰：「回虽不敏，请事斯语矣。」
臣案，颜渊问仁，孔子告以克己复礼。夫具耳目口鼻四肢百骸而有此身，此身本与天地相似，与万物一体，如之何而克己！曰，己与天地万物本无隔也，而认八尺之躯为己，则与天地万物始隔矣，故惟克己，则洞然大公，不见有己矣。何谓克﹖曰，以《艮卦》所谓「艮其背，不获其身，行其庭，不见其人」观之，则是内不见己，外不见物，而克己之义瞭然矣。克己何以能复礼﹖曰，礼者，周流贯通乎天地万物之间，无体无方，无不周?。人惟认八尺之躯为己，于是去礼始远。苟不认己为己，则天高地下，万物散殊，皆礼也。吾亦天地万物中一物耳，无往非礼，而何有于己哉！故不克己则礼失，既克己则礼复。又发明之曰：「一日克己复礼，天下归仁焉。」玩「一日」字，正所谓「朝闻道」也，正所谓「我欲仁，斯仁至矣」。凡人昏昏于物欲之中，如醉如梦，一日勇决，无牵制，无拘滞，无二三，此身与天地万物了无阻隔，人即己也，己即人也，天地万物，皆非形躯之所能间也，故曰「天下归仁焉」，言天下皆在吾仁之内也。礼之复也，非是外复，仁之归也，非是外归，本一而非二也。又发明之曰：「为仁由己，而由人乎哉﹖」前之己而曰克，此之己而曰由，岂有二己哉﹖曰，非有二己也，尘去鉴明，而即此鉴也，云消月蛟，而即此月也。未克己之前，云也，尘也，皆蔽我、累我者也，乌可以不克﹖既克己之後，月也，鉴也，本如是光明，本如是莹洁，动静阖辟，变化运用，何所不可，故曰「由」，言为仁在我而已，岂由他人哉！颜渊既领会夫子之大旨，而犹问其目者，盖圣门师弟子之间，学聚问辨，不造其极不止也。克己复礼，特大纲也，又有条目焉，所以再叩夫子。夫子举视、听、言、动四者告之，盖四者即己内事也。己视、己听、己言、己动皆己也，然微有非礼，则是为己所蔽也，为己所累也。夫惟非礼则勿视，非礼则勿听，非礼则勿言，非礼则勿动，无斯须顷刻不在礼中，则是耳目鼻口心知百体皆由顺正以行，至此尚何己之足累哉！呜呼！颜渊陋巷匹夫耳，圣师勤勤启发，犹有天下归仁之言，况人主奄有四海，必欲人人皆归吾仁，可不奋一日克己之勇，置此身于礼度之中哉！如曰此事由人而不由己，则虽圣人，亦无所用其力矣。
仲弓问仁。子曰：「出门如见大宾，使民如承大祭。己所不欲，勿施于人。在邦无怨，在家无怨。」仲弓曰：「雍虽不敏，请事斯语矣。」
臣观夫子答仲弓问仁，与答颜子之意，一也。说者但知夫子告颜子以克己复礼，而不知告仲弓者，亦克己复礼，而初无异旨也。《礼器》曰：「一献之礼，不足以大飨，大飨之礼，不足以大旅，大旅具矣，不足以飨帝。」夫大祭之礼，至于飨帝则无以复加，此可以观礼矣。《仲尼燕居》曰：「两君相见，揖让而入门，入门而县兴，揖让而升堂，升堂而乐阕，下管《象武》，《夏籥》序兴，陈其荐俎，序其礼乐，备其百官，如此而後君子知仁焉。」夫大宾之礼，至于两君相见，则无以复加，此又可以观礼矣。此章所谓大祭、大宾者，皆礼之盛也。一出门之间，而俨然如见大宾，一使民之际，而肃然如承大祭，当是之时，此心之清明静莹为何如哉﹖故曰「如此而後君子知仁焉」。而《春秋左氏传》载臼季之言亦曰：「出门如宾，使民如祭，仁之则也。」由是言之，仁、礼本一源，礼在是，仁即在是矣。而人之所以不能动合乎礼者，何也﹖有我之私累之也。人有不欲而施于我，我必有所不平，我有不欲，而可施于人乎﹖通人、己为一，则己之所不欲，人亦不欲也，非人之所欲者，断断乎不可施于人，如是，则此心洞然大公，了无间隔，施之于家邦，人人在春风和气之内，而又何怨之有﹖然则，勿施不欲，即克之谓，大祭大宾，即复礼之谓，而邦家无怨，即所谓天下归仁，夫子之告仲弓，即其告颜子之旨也。回、雍皆在德行之科，足以传夫子之道，故雍也请事斯语，亦奋然承当，与颜渊一同。熟诵此章，深味厥旨，于无怨一语，尤当玩索，盖怨不在大，亦不在小，小人怨汝詈汝，　则皇自敬德，为国家而使一夫有怨心，则足以感伤和气矣。欲人之无怨，惟仁者能之，而为仁之要，不外乎克己复礼。圣人垂训万世，其明白的切如此。
蒙斋文集（补。）
慈湖先生之训曰：「舜曰道心，明心即道也。何道也﹖熙帝之载，亮釆惠畴，凡流行乎事物之间，理当如是，而不容不如是者，何往非帝载乎﹖非道心乎﹖从五典，叙百揆，穆四门，纳大麓，是帝载也，皆道心也。察玑衡，觐群后，举元凯，去四凶，是帝载也，皆道心也。舜命禹昌言，禹自叙刊木濬川，暨稷、益播奏艰鲜，与凡懋迁之事，是帝载也，皆道心也。呜呼！果可以有精粗、本末论哉﹖果可以无精粗、本末论哉﹖果可以置有无、精粗、本末之论哉﹖」（《乐平杨文元公遗书阁记》。）
（梓材谨案：谢山所录《蒙斋文集》二条，其一条移入《慈湖学案》。）
（云濠谨案：谢山辑二袁先生文钞引曰，二公之文颇相肖，较之慈湖则平正，而视广平尤畅达焉，其在南宋亦名家也。清容居士在元文中为眉目，接剡源之文统，然观其集，源流颇自二公而出。清容之祖卫公，絜斋之徒也，卫公得师而不能传其学，而清容亦仅传其文云。）
附录蒙斋《题慈云阁诗》曰：「不见慈湖二十年，忧心如醉复如颠。我来忽见慈云阁，恍若慈湖现我前。」（补。）
◆絜斋门人
左司朱励志先生元龙（别见《沧洲诸儒学案》）
文清史自斋先生弥忠
忠宣史沧洲先生弥坚
华文史独善先生弥巩
史和旨先生弥林
朝奉史先生守之
知州史先生定之（并见《慈湖学案》）
胡先生谊
胡先生谦（合传。）
胡谊，字正之，胡谦，字牧之，奉化人，师事絜斋兄弟，文学皆为乡党表式。
宗羲案：真西山言与袁肃同年，视絜斋为丈人行，而于其德学则愿师焉。是絜斋门人之盛亦可知也，而简编残缺，安得起故老而问之﹖（梓材案：梨洲原本惟二胡先生与朱左司、袁彦淳为絜斋门人，故有是语。）
朱坦斋先生震
朱震，字震之，号坦斋，安吉人也。少从父宦青阳，朱子一见奇之。受业于絜斋袁氏。尝与友人论颜子一间未达，曰：「以心体之，其间自见。」或论持敬，先生以为，只须言存诚。晚年啸傲林泉，读书自乐，义理精洽。有《益泉集》二十卷。（补。）
都曹徐先生愿
徐愿，字恭先，昌国人也。开禧进士。受业袁正献公之门为高弟，蒙斋昆友俱推服之，故其学为有本。其任福建提举，勘定黄勇之难。所至?事精勤，而操守介洁，出其绪馀为文辞，亦超出流辈。（补。）
舒先生衍
舒衍，原名沂，字仲与，鄞县人。初从袁正献公游，气貌清臞，若不胜衣，而志念殊不碌碌。习《礼经》，作举子业，属辞奔放，不为场屋程度所窘束。正献甚异之，曰：「此子未易量也。」与之深语，益知其勉自植立、修身进德之要，未尝忘于心。尝登名礼部，试辄不利，发愤读书，青灯荧然，夜分未寝。正献谓其非徒撷菁华膏笔端而止，古人堂奥，将策而进焉。後亲炙沈端宪、杨文元二公，又从东莱、吕忠公子约质疑请益，闻见日广，智识日明，而践履不倦。色养以孝闻，侍疾弥旬，衣不解带，执丧哀毁，寝处不离次，蔬食三年，兄弟自为师友，非义理不谈。论古人物，分别邪正，如辨黑白。闻善人为时用则喜，苟非其人，忧见于色。表裏真淳，乡党信重之，称其贤，无异辞。（参《絜斋文集》）
监岳孙先生枝（别见《沧洲诸儒学案》）
进士朱先生介
布衣魏先生?
正字洪锦溪先生扬祖
傅先生正夫（并见《慈湖学案》）
郑先生节夫（别见《岳麓诸儒学案》）
机宜邵先生叔谊（别见《槐堂诸儒学案》）
太师袁彦淳韶
袁韶，字彦淳，鄞县人。淳熙中进士，官左司郎中。常为判官，使者不敢慢语。後为浙西制置使。卒，赠太师、越国公。
谢山跋《宋史·袁韶列传》曰：袁越公韶为执政，世皆指为史氏之私人，而卒以史氏忌其逼己而去，盖尝考其事而不得也。《延祐志》云：「李全反山阳，时相欲以静镇，公言：『扬失守则京口不可保，淮将如崔福、卞整皆可用。』适崔以阃命来，枢府公夜与同见。故事相府无暮谒者。公力言崔可用，相疑不悦，卒罢政归。」是传出于越公曾孙清容之手，《宋史》亦本此。及读《清容集》，则公尹行都，筑射圃，以冯将军射法，每旬校阅。山阳弄兵，公责时相不发兵坐视，以至去国。于时领兵殿巖者几欲承受风旨，袭夏震事以报私恩，然则史、袁相逼，果有不可言者，读《宋史》者所不知也。越公少为絜斋之徒，不能承其师傅，呈身史氏，以登二府，其晚节思扼其吭而代之，进退无据，虽所争山阳事，史屈袁申，然以越公之本末言之，要非君子也。
◆絜斋私淑
文忠真西山先生德秀（别为《西山真氏学案》）
文清刘漫堂先生宰（别见《岳麓诸儒学案》）
◆蒙斋门人（汪、许五传。）
正字洪锦溪先生扬祖（别见《慈湖学案》）
文定陈先生宗礼
陈宗礼，字立之，南丰人。少贫力学，从袁蒙斋游。登淳祐进士，积官至参知政事。理宗时，尝言星变在修德布政，以回天意。度宗即位，上疏言：「恭俭之德，自上躬始；清白之规，自宫禁始。」上曰：「孝宗家法，惟赏善罚恶为尤谨。」因言：「有功不赏，有罪不罚，虽尧、舜不能治天下，信不可不谨。」又言：「天命人心，因其警戒而加敬畏，天命未有不可回，因其未坠而加绥定，人心未尝不可回。」及卒，赠开府仪同三司，追封盱江郡侯，諡文定。所著有《寄怀斐■》、《曲辕散木集》、《两朝奏议》、《经筵讲义》、《经史明辩》、《管见》、《人物论》。（参《史传》。）
监税真先生志道（别见《西山真氏学案》）
◆蒙斋续传
教授袁先生裒（父徯。）
袁裒，字德平，絜斋之曾孙，蒙斋之孙也。父徯，通判潭州。先生以安定书院山长授海盐州儒学教授，未拜而卒。族子清容桷表其墓曰：「方至元十五、六年间，故家犹亡恙，时君年二十，桷年十四、五，私相议曰，宦族久当圮，宜蕲为传远计。未几，正献宅火，留城南，遂各尽昼夜，濬源钩思，探索幽隐，以黜陈辞为己任、考闽、蜀、东浙、永嘉、湖南、江西之儒，先合其异同，不在士贵耳，杂书袭讹，辑言行者尊之，吾与子所当辨。更二十年，各宦游四方，君以忧窘困踬，酒酣语豪，卒不少贬折，诗笔益温雅简洁。察其学，犹以昔所言自任。」（参《清容居士集》）
（梓材谨案：谢山《学案札记》云，袁裒有《赠仇仁近诗》。考《两浙名贤录》，仁近名远，号山村，为溧阳州教授，工诗文。）
◆彦淳续传
文清袁清容先生桷（别见《深宁学案》）